পরিবর্তন সংকল্প যাত্রায় মেলেনি অনুমতি! আদালতের দ্বারস্থ বিজেপি

কলকাতা: বিজেপির (BJP) সঙ্গে রথযাত্রার একটা যোগসূত্র রয়েছে লালকৃষ্ণ আদবানির সময়কাল থেকেই। আর এবার বাংলার বিধানসভা নির্বাচনের আগে সেরকম এক রথযাত্রার পরিকল্পনা নিয়েছে রাজ্য বিজেপি, যার পোশাকি নাম দেওয়া হয়েছে পরিবর্তন সংকল্প যাত্রা (Parivartan Sankalp Yatra)। উত্তরবঙ্গ থেকেই শুরু হচ্ছে পদ্ম শিবিরের এই বিশেষ কার্যক্রম। সেই নিয়ে এবার আদালতের (Court) দ্বারস্থ হল পদ্ম শিবির।

কোচবিহারে বিজেপির পরিবর্তন সংকল্প যাত্রায় অনুমোদন দিচ্ছে না এসডিও। জানা গিয়েছে, এই যাত্রায় লাউডস্পিকারেরর ব্যবহারের জন্য অনুমোদন চাওয়া হয়েছিল। সকাল দশটা থেকে পাঁচটা পর্যন্ত সভা বলেও জানানো হয়েছিল। অভিযোগ এসডিও-র থেকে এই কার্যক্রমের অনুমতি পাওয়া যায়নি।

আরও পড়ুন: আদালতের নির্দেশ অমান্য, স্কুল পরিদর্শকের বেতন বন্ধ করল হাইকোর্ট

এবার প্রশাসনের তরফে পরিবর্তন সংকল্প যাত্রার অনুমতি না পেয়ে আদালতের দ্বারস্থ হল বিজেপি। বিচারপতি শম্পা সরকারের এজলাসে এই মামলার দ্রুত শুনানির জন্য আবেদন জানানো হয় বলে জানা গিয়েছে। আগামী 8 জানুয়ারি এই মামলার শুনানির সম্ভাবনা রয়েছে।

উল্লেখ্য, প্রাথমিকভাবে ১৫ জানুয়ারি কোচবিহারে এই যাত্রা শুরু হওয়ার কথা ছিল। এরপর আলিপুরদুয়ার, জলপাইগুড়ি ও দার্জিলিংয়ে পৌঁছনোর কথা ছিল। তবে জানা গিয়েছে, আপাতত এই পরিকল্পনার দিনক্ষণ পিছিয়ে দেওয়া হয়েছে।