বার কাউন্সিল মামলায় তীব্র সওয়াল-জবাব! কী বলল আদালত? দেখুন

কলকাতা: বার কাউন্সিল নির্বাচন (Bar Council Election) সংক্রান্ত মামলায় তীব্র সওয়াল-জবাব আদালতে (Court)। বৃহস্পতিবার মামলার গ্রহণযোগ্যতা নিয়েই প্রশ্ন তুলল বার কাউন্সিলের পক্ষ। বার কাউন্সিলের আইনজীবী সুরহিত সুর আদালতে দাবি করেন, এই মামলা গ্রহণযোগ্য নয়। তাঁর বক্তব্য, ইতিমধ্যেই একটি কমিটি গঠন করা হয়েছে এবং খুব শীঘ্রই নির্বাচন সংক্রান্ত বিজ্ঞপ্তি প্রকাশ করা হবে। এই অবস্থায় আদালতের পক্ষে মামলাটি গ্রহণ করা উচিত নয়। পাশাপাশি তিনি জানান, আইনজীবীদের কল্যাণ তহবিল বর্জনের অভিযোগে সুপ্রিম কোর্টে একই ধরনের একটি আবেদন ইতিমধ্যেই দাখিল রয়েছে।

আবেদনকারীর পক্ষে আইনজীবী সব্যসাচী চ্যাটার্জি কড়া ভাষায় বার কাউন্সিলের বিরুদ্ধে অভিযোগ তোলেন। তিনি বলেন, আইনজীবীদের নিয়ন্ত্রণ ও সুবিধার জন্য গঠিত বার কাউন্সিল গত কয়েক বছর ধরে পশ্চিমবঙ্গে সঠিকভাবে কাজ করতে ব্যর্থ হয়েছে। বিভিন্নভাবে বিপুল পরিমাণ অর্থ আত্মসাৎ হয়েছে এবং বর্তমান বার কাউন্সিলে চরম অব্যবস্থাপনা চলছে বলেও অভিযোগ করেন তিনি। তাঁর আরও দাবি, রাজ্যের আদালতগুলিতে ঠিক কতজন আইনজীবী কর্মরত, সেই সঠিক সংখ্যাও বার কাউন্সিল জানাতে পারেনি। এমনকি আসন্ন নির্বাচনে কতজন আইনজীবী ভোট দেবেন, সে বিষয়েও কোনও স্পষ্ট তথ্য নেই। এখনও পর্যন্ত কোনও ভোটার তালিকাও প্রকাশ করা হয়নি।

আরও পড়ুন: চার্জশিট ও নথির কপি চেয়ে আদালতে SSC-র টেন্টেড প্রার্থীরা

এই প্রসঙ্গে বিচারপতি কৃষ্ণা রাও (Justice Krishna Rao) প্রশ্ন তোলেন, ভোটার তালিকা প্রকাশ না হলে বার কাউন্সিল কীভাবে নিজেদের দাবি প্রতিষ্ঠা করছে। উত্তরে সুরহিত সুর আবারও জানান, সমস্ত আনুষ্ঠানিকতা সম্পন্ন করা হবে এবং কয়েক দিনের মধ্যেই বিজ্ঞপ্তি প্রকাশ পাবে। সব পক্ষের বক্তব্য শোনার পর বিচারপতি কৃষ্ণা রাও জানান, বার কাউন্সিলের পরবর্তী পদক্ষেপ দেখে আদালত বিষয়টির অন্যান্য দিক বিবেচনা করবে। মামলার পরবর্তী শুনানি ধার্য হয়েছে ২৮ জানুয়ারি।